KOMISIJOS ĮGYVENDINIMO REGLAMENTAS (ES) 2021/574

2021 m. kovo 30 d.

kuriuo dėl veikliosios medžiagos prosulfurono patvirtinimo sąlygų iš dalies keičiami įgyvendinimo reglamentai (ES) 2017/375 ir (ES) Nr. 540/2011

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalies c punktą,

kadangi:

(1) Komisijos įgyvendinimo reglamentu (ES) 2017/375 (2) atnaujintas veikliosios medžiagos prosulfurono kaip keistinos medžiagos patvirtinimo galiojimas pagal Reglamentą (EB) Nr. 1107/2009;

(2) patvirtinus veikliąją medžiagą prosulfuroną, kaip nustatyta Komisijos įgyvendinimo reglamento (ES) Nr. 540/2011 (3) priedo E dalyje, buvo nustatytas apribojimas, kad prosulfuronas gali būti naudojamas tik vieną kartą per trejus metus tame pačiame lauke, naudojant ne daugiau kaip 20 g veikliosios medžiagos vienam hektarui;

(3) 2016 m. spalio 12 d. bendrovė „Syngenta Crop Protection AG“ pagal Reglamento (EB) Nr. 1107/2009 7 straipsnio 1 dalį pateikė paraišką paskirtai valstybei narei ataskaitos rengėjai Prancūzijai, prašydama iš dalies pakeisti prosulfurono patvirtinimo sąlygas panaikinant tą apribojimą. Paskirta valstybė narė ataskaitos rengėja nustatė, kad paraiška priimtina;

(4) paskirta valstybė narė ataskaitos rengėja įvertino iš dalies pakeistą veikliosios medžiagos prosulfurono naudojimo paskirtį, atsižvelgdama į galimą jos poveikį žmonių ir gyvūnų sveikatai bei aplinkai pagal Reglamento (EB) Nr. 1107/2009 4 straipsnio nuostatas, ir parengė peržiūrėtą patvirtinimo galiojimo pratęsimo vertinimo ataskaitą, kurią 2018 m. balandžio 5 d. pateikė Europos maisto saugos tarnybai (toliau – Tarnyba) ir Komisijai;

(5) pagal Reglamento (EB) Nr. 1107/2009 12 straipsnio 1 dalį Tarnyba peržiūrėtą patvirtinimo galiojimo pratęsimo vertinimo ataskaitą išsiuntė pareiškėjui ir valstybėms narėms, kad jos pateiktų pastabų, ir paskelbė ją viešai. Pagal Reglamento (EB) Nr. 1107/2009 12 straipsnio 3 dalį pareiškėjo buvo paprašyta pateikti papildomos informacijos. Prancūzija įvertino papildomą informaciją ir 2019 m. vasario 28 d. pateikė peržiūrėtą patvirtinimo galiojimo pratęsimo vertinimo ataskaitą Komisijai ir Tarnybai;

(6) 2020 m. birželio 15 d. Tarnyba pateikė Komisijai išvadą (4) dėl to, ar galima manyti, kad iš dalies pakeista veikliosios medžiagos prosulfurono naudojimo paskirtis atitinka Reglamento (EB) Nr. 1107/2009 4 straipsnyje nustatytus patvirtinimo kriterijus;

(7) 2020 m. spalio 23 d. Komisija pateikė prosulfurono peržiūros ataskaitos papildymą ir reglamento projektą Augalų, gyvūnų, maisto ir pašarų nuolatiniam komitetui;

(8) pareiškėjo buvo paprašyta pateikti pastabas dėl peržiūros ataskaitos papildymo;

(9) nustatyta, kad Reglamento (EB) Nr. 1107/2009 4 straipsnyje nustatytų patvirtinimo kriterijų yra laikomasi, kai bent vienas augalų apsaugos produktas, kurio sudėtyje yra prosulfurono, naudojamas pagal vieną ar kelias tipiškas paskirtis, jei augalų apsaugos produktas naudojamas kasmet. Todėl tikslinga panaikinti apribojimą, pagal kurį prosulfuronas gali būti naudojamas tik vieną kartą per trejus metus tame pačiame lauke, naudojant ne daugiau kaip 20 g veikliosios medžiagos vienam hektarui;

(10) todėl įgyvendinimo reglamentai (ES) 2017/375 ir (ES) Nr. 540/2011 turėtų būti atitinkamai iš dalies pakeisti;

(11) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Įgyvendinimo reglamento (ES) 2017/375 dalinis pakeitimas Įgyvendinimo reglamento (ES) 2017/375 I priedas iš dalies keičiamas pagal šio reglamento I priedą.

2 straipsnis Įgyvendinimo reglamento (ES) Nr. 540/2011 dalinis pakeitimas Įgyvendinimo reglamento (ES) Nr. 540/2011 priedas iš dalies keičiamas pagal šio reglamento II priedą.

3 straipsnis Įsigaliojimas Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. kovo 30 d. Komisijos vardu Pirmininkė Ursula VON DER LEYEN

(1) OL L 309, 2009 11 24, p. 1.

(2) 2017 m. kovo 2 d. Komisijos įgyvendinimo reglamentas (ES) 2017/375, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką pratęsiamas veikliosios medžiagos prosulfurono, kaip keistinos medžiagos, patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 58, 2017 3 4, p. 3).

(3) 2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

(4) EFSA (Europos maisto saugos tarnyba), 2020 m. Conclusion on the peer review of the pesticide risk assessment of the active substance prosulfuron. EFSA Journal 2020;18(7):6181, p. 20. https://doi.org/10.2903/j.efsa.2020.6181